संझा के 4 बजत हवय, फरवरी महिना मं राजस्थान के जयपुर पोलो क्लब मं घाम बगरे हवय.
दूनो टीम के चार झिन खिलाड़ी अपना जगा मं तियार खड़े हवंय.
ये ह भारत मं खेलेइय्या पहिली अंतरराष्ट्रीय महिला पोलो मैच आय. ये प्रदर्शनी मैच मं पीडीकेएफ टीम के मईलोगन मन पोलोफैक्टरी इंटरनेशनल टीम के खिलाफ हवंय.
हरेक खिलाड़ी हाथ मं लकरी के एक ठन मैलेट धरे हवय, जऊन ह सुरु करे सेती तियार हवंय. ये सीजन के अशोक शर्मा के ये ह पहिली मैच हवय. फेर वो ह खेलेइय्या मन बर कऊनो नवा मनखे नो हे.
कऊनो घलो पोलो खिलाड़ी के किट (खेल के समान) सेती जरूरी बेंत ले बने लऊठी बनाय, तीसर पीढ़ी के कारीगर, अशोक करा मैलेट बनाय के 55 बछर के अनुभव हवय. अपन परिवार के 100 बछर के विरासत के बारे मं बतावत वो ह गरब ले कहिथे, "मंय मैलेट बनाय के कला के मंझा मं जनम लेय रहेंव." हॉर्सबैक पोलो दुनिया के सबले जुन्ना घुड़सवारी खेल मन ले एक ठन आय.
वो ह जयपुर पोलो हाउस चलाथें, जऊन ह शहर के सबले जुन्ना अऊ सबले जियादा मांग वाला कारखाना आय. ये ह ओकर घर घलो आय, जिहां वो ह अपन घरवाली मीना अऊ 37 बछर के अपन भतीजा जितेंद्र जांगिड़, जेकर बलाय नांव 'जीतू' आय, के संग कतको किसिम के मैलेट बनाथें. वो ह राजस्थन मं अन्य पिछड़ा वर्ग के रूप मं रखे गे जांगिड़ समाज ले आथें.
अंपायर ह के दूसर के आगू पांत मं ठाढ़े टीम के मंझा मं गेंद ला घूमाथे. अऊ जइसने मैच ह शुर होथे, 72 बछर के अशोक अपन बीते दिन ला सुरता करे लगथें. "मंय सइकिल ले मैदान मं जावत रहंय, ओकर बाद स्कूटर बिसोंय. " फेर ये ह साल 2018 मं बंद होगे जब दिमागी झटका परे सेती ओकर आय-जाय ह कम होगे.
अशोक बताथें, बनेच अमीर धन फौजी मन, पोलो खेले के खरचा उठाय सकथें. 2023 तक ले, सिरिफ 386 खिलाड़ी 1892 मं बने भारतीय पोलो एसोसिएशन (आईपीए) के संग पंजीकृत हवंय. "एक झिन खिलाड़ी करा कम से कम पांच घोड़ा होय ला चाही एक ठन अपन खेती मिलके छे ठन." वो ह कहिथे के मैच ला चार ले छे चक्कर मं बांटे जाथे, अऊ हरेक खिलाड़ी ला हरेक बेर एक ठन अलग घोड़ा मं चढ़े ला होथे.
सइकिल पोलो कऊनो घलो बनावट अऊ अकार के सइकिल ले खेले जाथे. अशोक कहिथें, "घुड़सवार के उलट "ये खेल ह आम लोगन के सेती आय." सइकिल पोलो स्टिक बनाय ले वो ला बछर भर मं 2.5 लाख रुपिया के आमदनी हो जाथे.
अशोक ला केरल, कर्नाटक, महाराष्ट्र, राजस्थान अऊ उत्तर प्रदेश ले आमलोगन मन के अऊ सेना के हरेक टीम ले 100 ले जियादा सइकिल पोलो मैलेट बनाय बछर भर मं मिलथे. "अक्सर येकर खिलाड़ी गरीब होथे, येकरे सेती मोला येला बनाय ला परथे," वो ह ये समझावत कहिथे के वो ह अपन स्टिक ला सिरिफ 100 रूपियाच मं काबर बेंचथे. वो ला ऊंट पोलो अऊ हाथी पोलो सेती मैलेट बनाय के ऑर्डर घलो मिलथे, जऊन ह बहुतेच कम होथे, अऊ भेंट देय सेती छोटे अकार के सजावटी सेट घलो.
"आज मुस्किल ले कऊनो देखेइय्या हवय," मइदान ले बहिर निकरत अशोक कहिथें.
वो ला सुरता हवय, जब ये मइदान मं भारत अऊ पाकिस्तान के बीच मं मैच खेले गे रहिस, वो बखत 40,000 ले जियादा देखेइय्या आय रहिन अऊ कतको त जगा नई मिले का करन रुख मन मं घलो बइठे रहिन. अइसने सुरता मन ओकर भावना ला जगा के रखथें, अऊ मैलेट बनाय के ओकर परिवार के लंबा विरासत ला बना के रखथें.
मैलेट बनावत, वो ह कहिथे, "खेल के भाव ला मसूस करे ह कतको कच्चा माल ला लेके एक संग बनाय के नतीजा आय. ये भाव एके संग संतुलन, लचकदार, ताकत अऊ हरू होय के संग हवय. ये ला झटकावाला घलो नई होय ला चाही.
हमन ओकर घर के तीसरा मंजिल मं बने कारखाना मं जावत कमती उज्जर मं एक एक पांव धरत संकेला सीढ़ि मन ला चढ़थन. वो ह कहिथें, झटका आय के बाद ले ओकर बर ये ह मुस्किल आय, फेर वो ह काम के प्रन ले हवंय. हॉर्सबैक पोलो मैलेट्स के मरम्मत के काम साल भर चलत रहिथे, फेर सइकिल पोलो मैलेट बनाय के मांग के चढ़ती सिरिफ सितंबर ले मार्च महिना के सीजन मं होथे.
अशोक कहिथे, "ऊपर मं जीतू कठिन बूता ला करथे. मैडम अऊ मंय बाकि काम ला तरी के अपन खोली मं करथन." वो अपन घरवाली के जिकर करत हवय जऊन 'मैडम' ह ओकर तीर बइठे हवय. साठ बछर के वो ह हंस परथे काबर के वो ह वोला 'बॉस' कहत रहिथे. हमर आधा बात सुनत वो ह अपन फोन मं कऊनो ग्राहेक ला नान मैलेट सेट के नमूना के फोटू भेजत रहिस.
दीवार ले एक ठन जुन्ना मैलेट निकारत अशोक पोलो स्टिक के तीन माई जिनिस डहर आरो करथेः बेंत के लउठी, लकरी के मुड़ी अऊ सूती स्लिंग के संग रबर धन रेक्सिन ग्रिप हैंडल. हरेक जिनिस ला बनाय का काम ओकर घर के अलग अलग लोगन के हाथ ले होथे. ये बूता ह जीतू ले सुरु होथे, जऊन ह घर के तीसर मंजिल मं काम करत हवय. लऊठी काटे बर वो ह मशीन कटर बऊरथे जेन ला वो ह अपन खुद बनाय हवय. बेंत ला पातर करे, वो ह एक ठन रंडा (रेंदा) ले काम लेथे जेन ह लऊठी ला लचीला बनाथे अऊ खेले बखत येकर ले झटका नई लगय.
जीतू कहिथें, "मोर काम सुरु ले तकनीक के रहे हवय." वो ह पहिली फर्नीचर बनावत रहिस, अऊ ये बखत राजस्थान सरकार के सवाई मान सिंह अस्पताल के 'जयपुर फुट' विभाग मं काम करत हवय, जिहां ओकर जइसने कारीगर मन नकली हाथ-पांव बनाथें.
जीतू मैलेट के मुड़ी ला दिखावत बताथे के कइसने वो ह ये मं मसीन ले छेदा करथे, जेकर ले ये मं बेंत के मूठ ला लगाय जाय सके. येकर बाद, वो ह येला मीना ला दे देथे.
रंधनी खोली तरी के तल्ला मं हवय, जेकर ले लगे सुते के दू ठन खोली हवय. मीना ये खोली मन मं जरूरत के हिसाब ले आवत जावत बूता करत रहिथे. वो ह कोसिस करथे के मैलेट के बूता मंझनिया बखत करे, खाय के बाद धन पहिली, मंझनिया 12 ले संझा 5 बजे के बीच, फेर अचानक ले ऑर्डर आ जाय ले, ओकर बूता थोकन बढ़ जाथे.
मीना के हिस्सा मं अइसने बूता आथे जऊन मं मैलेट बनाय मं सबले जियादा बखत लागथे -मूठ ला मजबूत बनाय अऊ पकड़ ला बांधे के बूता. ये मं मूठ के पातर छोर मं फेविकोल मं सनाय सूती पट्टी बांधे के बारीक बूता घलो हवय. एक बेर ये ह हो जाय ले वो ह मूठ ला सूखे सेती 24 घंटा तक ले सम भूंइय्या मं राख देथे, जेकर ले ओकर अकार ह बढ़िया बने रहिथे.
येकर बाद वो ह रबर धन रेगजीन के ग्रिप ला बांधथे, गोंद अऊ खिला ले मोठ हत्था ऊपर सुती के लटकन लगाथे. ये ग्रिप देखे मं साफ अऊ लटकन ला मजबूत होय ला चाही, जेकर ले ये ह खिलाड़ी के हाथ ले झन फिसलय.
ये जोड़ा के 36 बच्छर के बेटा सत्यम पहिली ये काम मं हाथ बंटावत रहिस, फेर एक सड़क मं होय एक ठन अलहन मं ओकर गोड़ के तीन ठन आपरेसन होय हवय, वो ह भूंइय्या मं बइठे नई सकय. कतको बेर संझा के वो ह रात के खाय सेती सब्जी बना देथे धन दार मं ढाबा जइसने बघार लगा देथे.
ओकर घरवाली राखी हफ्ता के सातों दिन बिहनिया 9 बजे ले रात के 9 बजे तक ले, घर के तीर के पिज़्ज़ा हट मं काम करथे. खाली बखत मं वो ह अपन बेटी नैना के संग घर मं ब्लाउज अऊ कुर्ती जइसने माईलोगन मन के पहिरे के कपड़ा सिलथे. सात बछर के नैना अपन स्कूल के काम अक्सर अपन ददा सत्यम के मदद लेथे.
जीतू कहिथे, "ये ह चूड़ी होके, जम जाही, फिर ये बहिर नई निकरय." गेंद के सरलग मार ला देखत बेंत अऊ ये लकरी ला जमा के रखे जाथे.
महीना भर मं करीबन 100 मैलेट बनाय जाथे. बीते 40 बछर ले अशोक के संग बूता करत मोहम्मद शफ़ी वो ला रंग रोगन करथें. वार्निश करे ले वो ह चमके लगथे, जऊन ह वो ला ओद्दा अऊ धुर्रा ले घलो बचाथे. शफ़ी मैलेट ला लंबा धरके एक डहर ले पोते ला धरथे. येकर बाद, अशोक, मीना, अऊ जीतू मैलेट के हेंडल के तरी मं 'जयपुर पोलो हाउस' के लेबल ला चिपकाथें.
मन छोटे करत के मैलेट ले होय कमई भारी कम हवय, वो ह बताथें के येकर हरेक हिस्सा बहरी चेत धरके छांटे जाथे. अशोक के मुताबिक, बेंत (सिरिफ) असम अऊ रंगून ले कोलकाता आथे." ये मं ओद्दा के अनुपात, लचक, सघनता अऊ मोठ बरोबर होय ला चाही.
अशोक कहिथें के इहाँ के बजार के लकरी के बछरों तक ले बऊरे अऊ काम के लइक नई होय सेती वो ला मैलेट के मुड़ी बनाय सेती बहिर के स्टीम बीच लकरी अऊ मेपल के लकरी ऊपर आसरित होय ला मजबूर कर दे हवय.
अब अशोक आर्डर मिले ले घुड़सवारी पोलो के मैलेट बनाथें अऊ विदेसी मैलेट के मरम्मत करथें. भारत मं सबले जियादा पोलो क्लब जयपुर जिला मं हवय, फेर येकर बाद घलो सहर के खेल कूद के समान के दूकान मन मैलेट ला बेंचे सेती नई रखंय.
पोलो विक्ट्री सिनेमा (अब होटल) ला अशोक भाई के कका केशू राम ह 1933 मं इंग्लैंड के दौरा मं गे जयपुर टीम के ऐतिहासिक जीत के याद मं बनवाय रहिस. केशू राम पोलो मैलेट बनेइय्या अकेल्ला कारीगर रहिस, जऊन ह टीम के संग वो दौरा मं गे रहिस.
ये बखत, जयपुर अऊ दिल्ली मं होवेइय्या सलाना पोलो खेल-प्रतियोगिता ह जयपुर के ऐतिहासिक टीम के तीन झिन सदस्य- मान सिंह द्वितीय, हनूट सिंह अऊ पृथी सिंह- के नांव मं आयोजित करे जाथे. वइसे, भारत के पोलो ले जुड़े इतिहास मं अशोक अऊ ओकर परिवार के योगदान ला कऊनो खास पहिचान नई मिले हवय.
ये कहिनी मृणालिनी मुखर्जी फ़ाउंडेशन (एमएमएफ़) ले मिले फ़ेलोशिप के तहत लिखे गे हवय.
